Vojin Nikolić
<s>Vojin (Vojo) Nikolić (Miločani, Nikšić, 16. novembar 1914 — Beograd, 22. oktobar 1999) bio je general-pukovnik JNA i narodni heroj.</s>

<s>Biografija 
Rođen je u porodici crnogorskog oficira.</s><s>Završio je gimnaziju u Nikšiću, gde se uključio u napredni omladinski pokret.</s>

<s>Studentski dani 
Septembra 1933. upisao se na Tehnički fakultet Beogradskog univerziteta i iste godine primljen je u KPJ.</s><s>Već sledeće godine je postao sekretar Fakultetskog komiteta i član Univerzitetskog komiteta KPJ.</s>

<s>U aprilskoj provali 1935. godine u Beogradu bio je uhapšen i u istražnom zatvoru je proveo više od šest meseci.</s>

<s>Bio je član prvog Akcionog odbora studenata Beogradskog univerziteta i jedan od organizatora aprilskog štrajka studenata u borbi za ukidanje višegradskog koncentracionog logora.</s><s>Aprila 1936, zbog organizovanja studentskog štrajka, bio je isključen s fakulteta na godinu dana, i proteran u rodno mesto, odakle se ilegalno vratio u Beograd i na Tehničkom fakultetu formirao partijsku organizaciju.</s><s>Pored rada na univerzitetu bio je instruktor Mesnog komiteta partije za Beograd u organizacijama preduzeća vazduhoplovne industrije „Ikarus“, „Beometal“ i tekstilne industrije.</s><s>U vreme štrajka aeronautičara je uhapšen jer je bio provaljen kao jedan od organizatora i rukovodilaca.</s><s>Podvrgnut je mučenjima, ali su nastojanja policije da iznude bilo kakvo priznanje ostala bez rezultata.</s><s>Posle istrage, bio je upućen u koncentracioni logor u Bileći; ali, kako je, dok je sprovođen, logor bio raspušten – proteran je u rodno mesto.</s><s>On se ipak ponovo vraća u Beograd i biva izabran za sekretara Univerzitetskog komiteta i člana Mesnog i Okružnog komiteta KPJ za Beograd.</s>

<s>U fazi borbe KPJ protiv fašizacije zemlje bio je predsednik Studentskog odbora za odbranu zemlje na Beogradskom univerzitetu i studentski predstavnik u Radničkom odboru omladinskih organizacija.</s>

<s>Drugi svetski rat 
Rat ga je zatekao u Beogradu, gde je, po direktivi Partije, radio na specijalnim zadacima.</s><s>Posle objave rata javlja se u dobrovoljce za odlazak na albanski front.</s><s>Nakon kapitulacije Jugoslavije vraća se u Beograd, a potom odlazi na rad u Niš.</s><s>Pošto je provaljen, preko Prokuplja i Kosova prelazi u Crnu Goru.</s>

<s>Po odluci partijskog rukovodstva Crne Gore, 9. jula 1941. upućen je za delegata PK u zapadnu Boku, a istovremeno je delovao i kao instruktor Okružnog komiteta za Nikšić.</s><s>Od tada do maja 1943. jedan je od organizatora i rukovodilaca borbe u nikšićkom okrugu.</s><s>Maja 1943. imenovan je za političkog komesara 4. proleterske brigade, a 1944. godine za komesara 2. udarnog korpusa.</s>

<s>Nakon Drugog svetskog rata 
Posle rata je bio na brojnim istaknutim položajima: komesar Vojne oblasti, pomoćnik ministra narodne odbrane, državni podsekretar u DSNO, generalni direktor Jugoslovenskih železnica, predsednik Odbora za narodnu odbranu Savezne skupštine, član CK Crne Gore i član prvog saziva Saveta federacije.</s>

<s>Pored Ordena narodnog heroja, kojim je odlikovan 10. jula 1952, nosilac je i brojnih drugih odlikovanja.</s>

<s>Literatura 
 Narodni heroji Jugoslavije, drugo izdanje, Mladost, Beograd, 1975.</s><s>„Narodni heroj Vojo Nikolić“, Nikšićke novine, 28. oktobar.</s><s>1999.</s><s>Mala enciklopedija Prosveta, Prosveta, Beograd, 1968.</s><s>Vojna enciklopedija, drugo izdanje, Vojnoizdavački zavod, Beograd, 1973.</s><s>Milica Damjanović, Napredni pokret studenata Beogradskog univerziteta, Nolit, Beograd, 1966.</s><s>Milomir Marić, Deca Komunizma, Mladost, Beograd, 1989.</s>

<s>Spoljašnje veze 
 O studentskom pokretu Beogradskog univerziteta (1934-1941), Radoje Pajović</s>

<s>Biografije, Nikšić
Crnogorski komunisti
Revolucionarni studentski pokret Jugoslavije
Ličnosti radničkog pokreta Jugoslavije
Jugoslavenski partizani
Politički komesari NOVJ
Borci Četvrte proleterske brigade
Crna Gora u Narodnooslobodilačkoj borbi
Društveno-politički radnici SFRJ
Društveno-politički radnici SR Crne Gore
Članovi Saveta federacije SFRJ
Narodni heroji Jugoslavije</s>

